Kort før klokken 11 i dag brød en lastbil i brand på E45. Lastbilen holder i nødsporet i sydgående retning mellem afkørsel 30 Støvring N og 31 Støvring S. Den er læsset med bigballer med halm, og det er dem, der brænder. Man kender endnu ikke årsagen til branden, men indsatslederen på stedet har et gæt. - Den hyppigste årsag til sådan en ulykke her, det er varme bremser, som kan antænde halmen, siger Allan Frisk, indsatsleder fra Nordjyllands Beredskab. Redningsmandskabet har kontrol over ilden, og man vil nu lade halmballerne brænde ned. Selve lastbilen er koblet af. Det højre spor er spærret af. Ifølge trafikken.dk forventes oprydningsarbejdet først færdigt klokken 17:30, og man bør derfor forvente længere rejsetid, hvis man skal sydpå.

Referat:
En lastbil læsset med halmballer er brudt i brand på E45. Oprydningsarbejdet vil tage det meste af eftermiddagen.